Pretinsul ex-ministru al Afacerilor Externe din regiunea transnistreană a decedat la vârsta de 44 de ani
S-a stins din viață fostul șef al așa-zisului Minister al Afacerilor Externe din stânga Nistrului, Vladimir Iastrebciak. Anunțul a fost făcut de auto-proclamata instituție într-un comunicat publicat la data de 11 mai.
Iastrebciak avea vârsta de 44 de ani. Cauza decesului nu a fost specificată în comunicat.
Așa-numitele autorități din regiunea transnistreană au transmis condoleanțe familiei și apropiaților acestuia. „Amintirea sa onorabilă va rămâne pentru totdeauna în inimile noastre”, se arată în nota informativă.
Potrivit agenției de știri Infotag, Iastrebciak a activat în cadrul auto-proclamatului minister de externe al regiunii transnistrene în perioada 2008-2012. El a fost așa-numitul ministru și negociator principal al Tiraspolului la negocierile cu Chișinăul, iar apoi a fost consilierul pretinsului președinte al așa-zisului Soviet Suprem din stânga Nistrului.
Acesta a predat politologia la Universitatea de Stat din Tiraspol și a participat, de asemenea, la diverse conferințe internaționale dedicate soluționării conflictelor înghețate.